
PATVIRTINTA
Šakių rajono savivaldybės administracijos direktoriaus 2020 m. balandžio  d. įsakymu Nr. 


ŠAKIŲ RAJONO SAVIVALDYBĖS SOCIALINIŲ GLOBOS ĮSTAIGŲ PERSONALO TYRIMŲ DĖL COVID-19 ORGANIZAVIMO TVARKOS APRAŠAS

I SKYRIUS 
BENDROSIOS NUOSTATOS

1. Šakių rajono savivaldybės socialinių globos įstaigų personalo tyrimų dėl COVID-19 organizavimo tvarkos aprašas (toliau – aprašas) nustato Šakių rajono savivaldybės socialinių globos įstaigų darbuotojų testavimo tvarką, nepriklausomai nuo jų pavaldumo ir nuosavybės formos.
2. Apraše vartojamos sąvokos atitinka kituose Lietuvos Respublikos teisės aktuose vartojamas sąvokas.
3. Aprašas parengtas vadovaujantis Lietuvos Respublikos sveikatos apsaugos ministro - valstybės lygio ekstremaliosios situacijos valstybės operacijų vadovo 2020 m. balandžio 15 d. sprendimu Nr. V-872 ,,Dėl laboratorinių tyrimų COVID-19 ligai (koronaviruso infekcijai) diagnozuoti socialines paslaugas teikiančių įstaigų darbuotojams prevenciniu tikslu organizavimo“, Lietuvos Respublikos sveikatos apsaugos ministro - valstybės lygio ekstremaliosios situacijos valstybės operacijų vadovo 2020 m. kovo 27 d. sprendimu Nr. V-593 „Dėl sveikatos priežiūros specialistų testavimo siekiant valdyti COVID-19 ligos (koronaviruso infekcijos) plitimą“.
4. Karantino Lietuvos Respublikos teritorijoje paskelbimo laikotarpiu stacionarios socialinės globos įstaigos, turinčios asmens sveikatos priežiūros licencijas, teikiančios ilgalaikės (trumpalaikės) socialinės globos paslaugas (toliau – Įstaiga), nepriklausomai nuo nuosavybės formos ir pavaldumo privalo vadovautis priimamais COVID-19 ligos (koronaviruso infekcijos) plitimo valdymą reglamentuojančiais teisės aktais ir Sveikatos apsaugos ministro - valstybės lygio ekstremaliosios situacijos valstybės operacijų vadovo sprendimais ir šiuo aprašu.

II SKYRIUS
PREVENCINIŲ LABORATORINIŲ TYRIMŲ COVID-19 LIGAI DIAGNOZUOTI TIKRINAMŲ DARBUOTOJŲ SĄRAŠŲ SUDARYMO TVARKA

5.	Socialines paslaugas teikiančių įstaigų vadovai sudaro įstaigoje dirbančių ir prevenciniu tikslu tikrintinų darbuotojų sąrašus, vadovaujantis prioriteto tvarka:
5.1. visi stacionarioje socialinės (ilgalaikės, trumpalaikės) globos institucijoje, turinčioje daugiau nei 100 gyventojų, tiesiogiai paslaugas asmenims teikiantys darbuotojai;
5.2. visi stacionarioje socialinės (ilgalaikės, trumpalaikės) globos institucijoje, turinčioje iki 100 gyventojų, tiesiogiai paslaugas asmenims teikiantys darbuotojai;
5.3. stacionarioje socialinės (ilgalaikės, trumpalaikės) globos institucijoje netiesiogiai paslaugas asmenims teikiantys, tačiau su socialinių paslaugų teikimo procesu neišvengiamai susiję darbuotojai;
5.4. integralias socialinės globos ir slaugos paslaugas į namus teikiantys darbuotojai;
5.5. kiti socialines paslaugas teikiantys darbuotojai.
6. Atsižvelgiant į laboratorijų pajėgumus ir nesant galimybės vienu metu ištirti visų darbuotojų pagal atskirą 5.1.-5.5 papunkčiuose nurodytą prioritetą, prevenciniu tikslu tikrintini darbuotojai turi būti atrenkami atsižvelgiant į:
6.1. darbuotojai, kurie per pastarąsias 14 d. turėjo kontaktų su asmenimis, kuriems yra patvirtinta COVID-19 liga (koronaviruso infekcija);
6.2. darbuotojai, dirbantys kitose asmens sveikatos priežiūros, socialinių paslaugų ar kitose įstaigose bei organizacijose, kurios teikia paslaugas asmenims;
6.3. darbuotojai, kurie  dirba su slaugomais ar sunkią negalią turinčiais asmenimis;
6.4. darbuotojai, dirbantys su izoliuotose patalpose apgyvendintais asmenimis;
6.5. darbuotojai, kurie savo pamainos metu paslaugas teikia 20 ir daugiau asmenų;
6.6. darbuotojai, esantys rizikos grupėje (turintys lėtinių susirgimų ar  yra senyvo amžiaus).
7. Prevenciniai laboratoriniai tyrimai COVID-19 ligai (koronaviruso infekcijai) diagnozuoti turi būti atliekami:
7.1. 5 punkte nustatytu eiliškumu ir atsižvelgiant į 6 punkte nustatytas sąlygas. Kita
prioriteto asmenų grupė tiriama tik tuomet, kai ištirti visi prieš tai nurodytos prioriteto grupės
asmenys;
7.2. periodiškumas – kas 7 dienas.
8. Socialines paslaugas teikiančių įstaigų vadovai sudarytus sąrašus, kuriuose yra nurodyta tiriamojo darbuotojo vardas ir pavardė, užimamos pareigos ir sąlygos, išvardintos 6 punkte, kurias jis atitinka, siunčia Šakių rajono savivaldybės administracijos Socialinės paramos skyriui - el. p. daiva.pilypaityte@sakiai.lt
9. Įstaigų vadovai kartu su sąrašu atsiunčia kontaktinio asmens informaciją (vardas, pavardė, pareigos, tel. numeris, el. paštas), kuris bus atsakingas už aprašo įgyvendinimą įstaigoje. 
10. Savivaldybės administracijos Socialinės paramos skyriaus atsakingi specialistai tikrina gautus sąrašus, ar jie atitinka 5 ir 6 punktuose nustatytą eiliškumą ir tvirtina įstaigų ir darbuotojų skaičių, iš kurių bus imami ėminiai.  
11. Patvirtintą įstaigų darbuotojų skaičių, kuriems bus atliekami tyrimai, siunčia VšĮ Šakių ligoninės nurodytam atsakingam specialistui.

III SKYRIUS
SOCIALINIŲ GLOBOS ĮSTAIGŲ DARBUOTOJŲ ORGANIZAVIMAS TEPINĖLIO PAĖMIMO PREVENCINIAMS LABORATORINIAMS TYRIMAMS

12. VšĮ Šakių ligoninės vyr. gydytojo paskirtas atsakingas darbuotojas susisiekia su VšĮ Lietuvos sveikatos mokslų universiteto ligoninės  Kauno klinikų laboratorija (toliau –Kauno klinikų laboratorija) ir sužino kiekius, kiek ėminių per savaitę galima atlikti globos įstaigų darbuotojams. 
13. VšĮ Šakių ligoninės atsakingas laboratorijos darbuotojas susisiekia su globos įstaigos vadovu arba nurodytu kontaktiniu asmeniu ir informuoja, kiek ėminių numatytą dieną atliks įstaigos darbuotojams ir paskiria laiką, kada globos įstaigos darbuotojai atvyksta tyrimo paėmimui.
14. Globos įstaiga, gavusi šią informaciją, parengia darbuotojų tepinėlių paėmimo grafiką (1 priedas).
15. Apie tepinėlio paėmimo laiką darbuotojas informuojamas individualiai, įspėjant, kad tyrimui reikia ateiti ne vėliau kaip prieš 5 min.
16. Tyrimui atlikti darbuotojas ateina su asmens apsaugos priemonėmis (veido kauke ir vienkartinėmis pirštinėmis).
17. Globos įstaiga parengtą darbuotojų tepinėlių paėmimo grafiką pagal aprašo 1 priedą, VšĮ Šakių ligoninės darbuotojui siunčia el. p. sakiu@ligonine.com ne vėliau kaip 1 dieną prieš tepinėlių paėmimą.
18. Tepinėlio paėmimo vieta: VšĮ Šakių ligoninė, Bažnyčios g. 37, Šakiai (įėjimas iš S. Nėries gatvės pusės). 

IV SKYRIUS
TYRIMŲ ATLIKIMO TVARKA 

19. Tyrimų paėmimą atlieka ligoninės apmokyti darbuotojai, pagal iš anksto su globos įstaigomis suderintą planą:
19.1 sudaro tiriamųjų sąrašą (kas 10 min.) su vardu, pavarde, asmens kodu;
19.2. ant virusologinių terpių užrašo tiriamųjų duomenis;
19.3. apsirengia asmens apsaugos priemones;
19.4. pasiruošia tepinėlio paėmimo procedūrai;
19.5. identifikuoja asmenį;
19.6. atlieka tepinėlio paėmimo procedūrą;
19.7. suruošia tepinėlius transportavimui ir organizuoja jų transportavimą ligoninės transportu.

V SKYRIUS
BAIGIAMOSIOS NUOSTATOS
20. Globos įstaigos privalo užtikrinti darbuotojų dalyvavimą tikrinimuose pagal  savivaldybės patvirtintą aprašą.
21. VšĮ Šakių ligoninė apie kiekvienoje globos įstaigoje patikrintų darbuotojų skaičių, teigiamų ir neigiamų tyrimų atsakymų skaičių, informuoja vyriausiąjį specialistą (savivaldybės gydytoją) kiekvieną ketvirtadienį iki 10 val.
22. Už statistinių duomenų apie kiekvienos socialines paslaugas teikiančių įstaigų patikrintus darbuotojus  pateikimą (patikrintų darbuotojų skaičius, teigiamų ir neigiamų tyrimų atsakymų skaičius) Socialinių paslaugų priežiūros departamentui prie Socialinės apsaugos ir darbo ministerijos el. paštu data@sppd.lt kiekvieną ketvirtadienį iki 12 val. atsakingas vyriausiasis specialistas (savivaldybės gydytojas). 
23.  Šakių rajono savivaldybės socialinių globos įstaigų darbuotojų tyrimų dėl  COVID-19 organizavimo tvarkos aprašas yra taikomas VšĮ Šakių ligoninei   ir Šakių rajone esančioms globos įstaigoms, nepriklausomai nuo pavaldumo ir nuosavybės formos.

_________________________



Šakių rajono savivaldybės socialinių 
globos įstaigų darbuotojų tyrimų dėl  COVID-19
organizavimo tvarkos aprašo
1 priedas

Tyrimų dėl COVID-19 ligos (koronaviruso infekcijos) paėmimo grafikas

